CELEX: 62005TN0333
Language: el
Date: 2005-08-29 00:00:00
Title: Υπόθεση T-333/05: Προσφυγή της 29ης Αυγούστου 2005 — Ezerniece Liljeberg κ.λπ. κατά Επιτροπής

12.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 281/29
            
         Προσφυγή της 29ης Αυγούστου 2005 — Ezerniece Liljeberg κ.λπ. κατά Επιτροπής
   (Υπόθεση T-333/05)
   (2005/C 281/54)
   Γλώσσα διαδικασίας: η γαλλική
   Διάδικοι
   
      Προσφεύγοντες: Kristine Ezerniece Liljeberg (Βρυξέλλες, Βέλγιο) και λοιποί [εκπρόσωποι: G. Vandersanden, L. Levi, C. Ronzi, δικηγόροι]
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγόντων
   
               —
            
            
               Να ακυρωθεί η απόφαση περί διορισμού των προσφευγόντων στο μέτρο που αυτή καθορίζει την κατάταξη στον βαθμό Α*6·
            
         
               —
            
            
               κατά συνέπεια, να ανασυσταθεί πλήρως η σταδιοδρομία των προσφευγόντων (περιλαμβανομένης και της αναβαθμίσεως της πείρας τους στην κατ' αυτόν τον τρόπο διορθωθείσα κατάταξη σε βαθμό, τα δικαιώματά τους για προαγωγή και τα συνταξιοδοτικά τους δικαιώματα), τηρώντας απόλυτη ισότητα σε σχέση με τους άλλους υπαλλήλους που πέτυχαν στον ίδιο διαγωνισμό και εργάζονται εντός των θεσμικών οργάνων των Ευρωπαϊκών Κοινοτήτων πλην της Επιτροπής·
            
         
               —
            
            
               να επιδικαστούν στους προσφεύγοντες τόκοι υπερημερίας με βάση το επιτόκιο που καθορίζει η Ευρωπαϊκή Κεντρική Τράπεζα για το σύνολο των ποσών που αντιστοιχούν στη διαφορά μεταξύ των αποδοχών που αντιστοιχούν στην κατάταξή τους που περιλαμβάνεται στην απόφαση προσλήψεως και της κατατάξεως στην οποία είχαν δικαίωμα έως την ημέρα που θα εκδοθεί η απόφαση ως προς την κανονική τους κατάταξη σε βαθμό·
            
         
               —
            
            
               να καταδικαστεί η καθής στο σύνολο των εξόδων.
            
         Ισχυρισμοί και κύρια επιχειρήματα
   Οι προσφεύγοντες είναι υπάλληλοι της Επιτροπής επιφορτισμένοι με καθήκοντα γλωσσομαθών νομικών, προσληφθέντες με βάση πίνακες επιτυχόντων που καταρτίστηκαν μετά τους διαγωνισμούς επιπέδου LA 7/LA 6, πριν την 1η Μαΐου 2004. Το άρθρο 13, παράγραφος 2, του παραρτήματος XIII του ΚΥΚ προβλέπει ότι, σε μια τέτοια περίπτωση, τα κοινοτικά όργανα μπορούν να προσλάβουν τους γλωσσομαθείς νομικούς στον βαθμό Α*7 αντί του βαθμού Α*6. Πάντως, η Επιτροπή δεν χρησιμοποίησε αυτή την εξουσία και προσέλαβε τους προσφεύγοντες στον βαθμό Α*6.
   Με την προσφυγή τους, οι προσφεύγοντες βάλλουν κατά της αποφάσεως αυτής, προβάλλοντας ότι άλλα κοινοτικά όργανα διόρισαν τους επιτυχόντες στον ίδιο διαγωνισμό στον βαθμό Α*7, και η ίδια η Επιτροπή απασχολεί γλωσσομαθείς νομικούς ως έκτακτους υπαλλήλους στον βαθμό Α*7. Επί της βάσεως αυτής, οι προσφεύγοντες επικαλούνται παραβίαση της αρχής της ίσης μεταχειρίσεως και της απαγορεύσεως των διακρίσεων, παράβαση του άρθρου 1, δ, παράγραφος 1, του ΚΥΚ, παραβίαση της αρχής της ισοτιμίας της θέσεως και του βαθμού, παράβαση του άρθρου 9, παράγραφος 3, της Συνθήκης του Άμστερνταμ, και τέλος του άρθρου 13, παράγραφος 2, του παραρτήματος XIII του ΚΥΚ.
   Εξάλλου, οι προσφεύγοντες προβάλλουν ότι έλαβαν εκ μέρους της Επιτροπής διαβεβαιώσεις προσλήψεως στον βαθμό Α*7 και επί της βάσεως αυτής, επικαλούνται την παραβίαση της αρχής της δικαιολογημένης εμπιστοσύνης, της αρχής της ασφαλείας δικαίου, της αρχής της χρηστής διοικήσεως, της αρχής της καλής πίστεως, της αρχής της διαφάνειας καθώς και παράβαση του καθήκοντος αρωγής.